Torna la Pasqua Jove al municipi del 19 al 22 d'abril
07 d’abril 2022

![](/media/21kl3nlu/c-pasqua-jove.jpg?width=850&height=567.9545454545455)

Torna com cada any l'activitat _Pasqua Jove_ per a la joventut del municipi els dies 19, 20, 21 i 22 d'abril. Enguany tindrà lloc en els Casals Jove de Sagunt i el Port de Sagunt, tant al matí com a la vesprada. Dins de la seua programació hi ha activitats molt variades, que s'engloben en cinc grans blocs: Tornejos esportius, tallers formatius, tallers creatius, activitats a l'aire lliure i vesprades _gaming_.

El termini d'inscripcions per a la _Pasqua Jove_, que està organitzada pel departament de Joventut i Infància de l'Ajuntament de Sagunt i té un aforament limitat, ja està obert fins al 12 d'abril i es pot accedir-hi a través del següent [enllaç](https://www.saguntjove.es/). Les activitats són totalment gratuïtes, excepte l'activitat de multiaventura que està cofinançada per la Regidoria d'Infància i Joventut i tindrà un preu de 20 €.

El regidor de Joventut i Infància, Guillermo Sampedro, ha explicat que «**hui llancem totes les activitats que organitza la regidoria de Joventut dirigides als adolescents entre 12 i 18 anys i l'enquadrem sota el paraigua de la _Pasqua Jove_**». També ha indicat que les activitats s'han dividit en diferents blocs: «**Tornejos esportius, tallers formatius, excursions i, sobretot, el que està triomfant estos últims anys, que són les jornades _gaming_ amb realitat virtual i diferents tipus de consola i videojocs**».

Així mateix, el dia dels tornejos esportius serà el dia 20 d'abril i constarà de dos tornejos mixtos, un de futbol i un altre de voleibol. En estos tornejos podran participar totes aquelles persones nascudes entre 1997 i 2009 i entre 2000 i 2007 respectivament.

D'altra banda, els tallers formatius engloben diferents temàtiques, com tallers de sexualitat el 19 d'abril per a l'alumnat de 3r i 4t de l'ESO en el Casal Jove Port, i el 20 d'abril per a l'alumnat de 1r i 2n de Batxillerat en el Casal Jove Sagunt. Relacionat amb el que es treballa en els diferents grups de participació en el Casal Jove durant tot l'any, es realitzarà _LABSenda:Anem a obrir nous senders_, un taller per a crear una nova senda en la localitat i donar valor en el territori, per a edats de 12 a 30 anys, el 20 d'abril. El taller d'estratègies per a enfrontar-se a l’EBAU, durant els dies 19, 20 i 21 d'abril per a l'alumnat de 2n de Batxillerat del municipi de Sagunt, tancarà els tallers formatius que s'oferixen en la programació de la _Pasqua Jove_.

Pel que respecta a les activitats a l'aire lliure, es realitzaran quatre activitats, començant per l'excursió multi aventura a Castelló el dia 19 d'abril per a jóvens de 16 a 30 anys, on els assistents practicaran la iniciació a l'escalada roca i tirolina. També una excursió a la senda local La Calderona el 21 d'abril per a persones de la mateixa franja d'edat, i una neteja selectiva de residus a la platja el 22 d'abril, dins del programa Horta Neta 2022. També cal destacar l'excursió cultural amb el Club de Lectura del Casal al centre la Nau a València, per a participants majors de 14 anys.

D'altra banda, els tallers creatius consistiran en un taller de cuina, els dies 19 i 22 d'abril; un taller de maquillatge artístic els dies 21 i 22 d'abril i un taller de ciència els dies 19 i 20 d'abril, per a majors de 14 anys.

Totes les vesprades es combinen estes activitats amb espais temàtics on es podrà gaudir de jocs com el futbolí, dards i videojocs de diferents tipus. A més, els dies 20 i 21 d'abril es durà a terme una _Gaming Experience_ durant tota la vesprada per a majors de 12 anys, de la mà d'Omega World Games, una empresa d'oci especialitzada en competicions esportives, on es podrà gaudir de videojocs i de realitat virtual.

![](/media/kl5duc3c/c-cartel-pasqua-jove.jpg?width=588&height=830)

*   [](http://www.facebook.com/sharer.php?u=https://aytosagunto.es/va/actualitat/torna-la-pasqua-jove-al-municipi-del-19-al-22-d-abril/ "Facebook")
*   [](http://twitter.com/share?url=https://aytosagunto.es/va/actualitat/torna-la-pasqua-jove-al-municipi-del-19-al-22-d-abril/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/torna-la-pasqua-jove-al-municipi-del-19-al-22-d-abril/ "Linked In")
*   [](mailto:?body=https://aytosagunto.es/va/actualitat/torna-la-pasqua-jove-al-municipi-del-19-al-22-d-abril/)